የካማሺ ቴክኒክና ሙያ ኮሌጅ ለአምራች ዘርፉ ትኩረት ሰጥቶ በማስተማር ላይ ነው
የካማሺ ቴክኒክና ሙያ ትምህርትና ስልጠና ኮሌጅ ለአምራች ዘርፉ ትኩረት ሰጥቶ በማስተማር ላይ እንደሚገኝ አስታውቋል፡፡የቤኒሻንጉል ጉሙዝ ክልል ለትምህርት በሰጠው ትኩረት በክልሉ ከ580 በላይ የመጀመሪያ ደረጃ እና ከ80 በላይ የሁለተኛ ደረጃና የከፍተኛ ትምህርት መሰናዶ ትምህርት ቤቶችን ማቋቋም ችሏል፡፡በተጨማሪም አምስት የቴክኒክና ሙያ ትምህርትና ስልጠና ኮሌጆችን በመገንባት ወደ ስራ አስገብቷል፡፡ከእነዚህ የትምህርት ተቋማት መካከል የካማሺ ቴክኒክና ሙያ ትምህርትና ስልጠና ኮሌጅ አንዱ ሲሆን ወደ ስራ ከገባበት 2007 ዓ.ም አንስቶ ሁለት ጊዜ በደረጃ 2 እንዲሁም አንድ ጊዜ በደረጃ 4 ማስመረቁን ስራ አስኪያጁ አቶ ትግሬ ዋቅሹም ገልጸዋል፡፡ኮሌጁ በአሁኑ ሰዓት ከ590 በላይ ተማሪዎችን በ7 የትምህርት ዓይነቶች በማስተማር ላይ እንደሚገኝም አቶ ትግሬ ጠቁመዋል፡፡የመብራት መቆራረጥ እና የተሸከርካሪ አለመኖር የመማር ማስተማር ሂደቱን እያስተጓጎለ መሆኑንም ስራ አስኪያጁ አስረድተዋል፡፡